Հայաստանի փոխվարչապետ

**Հայաստանի փոխվարչապետ**, փոխվարչապետի պաշտոն Հայաստանի Կառավարությունում։ Ըստ Հայաստանի սահմանադրության հոդված 148-ի՝ փոխվարչապետների թիվը չի կարող գերազանցել երեքը։ Իսկզբանե կառավարության կազմում գործում էր առաջին փոխվարչապետի պաշտոնը, սակայն այն հետագայում հեռացվեց։ ՀՀ վերջին առաջին փոխվարչապետը Արարատ Միրզոյանն էր։

Ներկայումս Հայաստանի կառավարության երկու փոխվարչապետերն են Տիգրան Խաչատրյանը և Մհեր Գրիգորյանը։ Վարչապետի որոշման համաձայն՝ փոխվարչապետ Տիգրան Խաչատրյանը համակարգում է աշխատանքի և սոցիալական հարցերի, առողջապահության, արդարադատության, քաղաքացիական պաշտպանության, շրջակա միջավայրի, բնական պաշարների, կրթության և գիտության, մշակույթի և սպորտի, տարածքային կառավարման և տեղական ինքնակառավարման, ենթակառուցվածքների, քաղաքաշինության, անշարժ գույքի կադաստրի, պետական գույքի, ներդրումների, գործարար միջավայրի, հարկաբյուջետային, բարձր տեխնոլոգիական արդյունաբերության, կապի, բարեգործության, հանրային ծառայության, այդ թվում՝ քաղաքացիական ծառայության ոլորտները։

Մհեր Գրիգորյանին վստահված են ֆինանսական և վճարահաշվարկային համակարգի, հարկային և մաքսային համակարգի, արտաքին և ներքին անվտանգության, արդարադատության, հակակոռուպցիոն և դատաիրավական, աշխատանքի և սոցիալական հարցերի, առողջապահության, շրջակա միջավայրի պահպանության, բնական պաշարների արդյունավետ օգտագործման, կրթության և գիտության, երիտասարդության, մշակույթի և սպորտի, քաղաքաշինության, ենթակառուցվածքների, պետական գույքի և ակտիվների, տնտեսության, ներդրումների, գործարար միջավայրի, արտաքին տնտեսական կապերի, միջազգային առևտրի, բարձր տեխնոլոգիական արդյունաբերության, կապի և հեռահաղորդակցության, հանրային կառավարման, ռազմավարական պլանավորման, հանրային ծառայությունների մատուցման, պետական հատվածում մարդկային կապիտալի զարգացման բարեփոխումների, որպես գլխավոր տեղեկատվական համակարգող՝ տեղեկատվական համակարգերի ու թվայնացման, էլեկտրոնային հասարակության, տնտեսության և էլեկտրոնային կառավարման բարեփոխումների ոլորտները:

## Հայաստանի փոխվարչապետների ցանկ

Թավ տառերով նշված են առաջին փոխվարչապետները։

## Առաջին փոխվարչապետ
2015 թ-ի սահմանադրական բարեփոխումների արդյունքում որոշ ժամանակ Հայաստանի կառավարությունում գործում էր առաջին փոխվարչապետի պաշտոնը, ով պետք է փոխարիներ վարչապետին վերջինիս բացակայության դեպքում։ Ըստ օրենքի վարչապետը սահմանում է իր բացակայության ժամանակ առաջին փոխվարչապետի կողմից վարչապետին փոխարինելու կարգը, այդ թվում` վարչապետին փոխարինող առաջին փոխվարչապետի լիազորությունների ծավալը։ Այդ կարգով սահմանվում էր նաև վարչապետի կողմից իր լիազորությունների կատարման անհնարինության դեպքում առաջին փոխվարչապետի կողմից վարչապետին փոխարինելու կարգը։

Հայաստանի Հանրապետության վարչապետի 2018 թվականի ապրիլի 21-ի՝ «Վարչապետի բացակայության և լիազորությունների կատարման անհնարինության դեպքերում վարչապետին փոխարինելու կարգը սահմանելու մասին» N 412-Լ որոշման համաձայն՝ վարչապետի լիազորությունների կատարման անհնարինության դեպքում վարչապետին փոխարինում է առաջին փոխվարչապետը։

Պաշտոնը գործնականում առաջացավ միայն 2018 թ-ին, երբ փոփոխված սահմանադրությունը սկսեց լիարժեք գործել։ Ձևավորվել էր Սերժ Սարգսյանի կառավարությունը, որտեղ առաջին փոխվարչապետի պաշտոնը վստահվեց նախկին վարչապետ Կարեն Կարապետյանին։ Թավշյա հեղափոխության արդյունքում Նիկոլ Փաշինյանի առաջին կառավարությունում առաջին փոխվարչապետի պաշտոնը տրվեց Արարատ Միրզոյանին։ Հետագայում այս պաշտոնը հեռացվեց։

## Տես նաև
* Հայաստանի Կառավարություն
* Հայաստանի վարչապետ

## Ծանոթագրություններ

## Արտաքին հղումներ
* Հայաստանի Հանրապետության կառավարության պաշտոնական կայք

Կատեգորիա:Հայաստանի կառավարություն